Der var ikke tale om et øjebliks uopmærksomhed, men derimod en række hasarderede handlinger, da to unge amerikanske kvinder i maj sidste år blev dræbt i en ulykke med vandscooter i Københavns havn.

Det er synspunktet, da senioranklager Rikke Jensen mandag procederer i ankesagen mod den 25-årige fører af den dræbende vandscooter.

I Københavns Byret lød straffen på to års ubetinget fængsel. I Østre Landsret er kravet mindst det dobbelte. Altså fængsel i fire år - ubetinget.

- Der er ikke tale om et øjebliks dumhed. Nej. Der er tale om, at tiltalte helt bevidst og med åbne øjne sejler helt vanvittigt, siger Rikke Jensen.

Blandt andet henviser hun til minutterne, der gik forud for påsejlingen af en lille udlejningsbåd med syv amerikanske kvinder, hvoraf to af dem døde.

Her skal den 25-årige og en gruppe kammerater på vandscootere have skabt stor utryghed i havnen. Blandt andet sejlede den tiltalte ifølge anklagen på et tidspunkt hen mod en speedbåd. Først i sidste sekund undveg han.

- Tiltalte laver sving, som kaster store mængder vand op i speedbåden, siger senioranklager Rikke Jensen.

Hertil kommer, at den helt uerfarne vandscooterfører tilsyneladende godt vidste, at det kunne gå galt.

I retten har han således fortalt, at han ved ankomsten til havnen nær havde ramt en bropille ved Langebro, ligesom vidner på stedet gjorde gruppen opmærksom på, at vandscootere i havnen slet ikke er lovlige.

Ikke desto mindre fortsatte mændene deres vanvidssejlads, og på et tidspunkt mistede den tiltalte herredømmet over sin maskine.

- Han sejler alt for hurtigt og alt for tæt på den her lille båd, som ikke kan undvige. De kan ikke løbe væk. De er fanget i båden, siger senioranklager Rikke Jensen om kollisionen med de syv amerikanske kvinder.

Den tiltalte, der på gerningstidspunktet var ved at uddanne sig til stilladsarbejder, er tidligere straffet for blandt andet grov vold og røveri. Bag sig har han også domme for narkokørsel og for at køre over for rødt.

Kravet om fire års fængsel dækker over syv måneders fængsel, som den tiltalte ikke havde afsonet. Dommen i sagen ventes tirsdag eftermiddag.

/ritzau/